b'\n_START_ARTICLE_\nIlga Kreituse\n_START_SECTION_\nBiografia\n_START_PARAGRAPH_\nNascuda a T\xc4\x93rvete el 5 de juliol de 1952, poc despr\xc3\xa9s es va traslladar a viure amb la seva fam\xc3\xadlia a Jurmala. El 1970 es gradu\xc3\xa0 a l\'escola secund\xc3\xa0ria de Jurmala n\xc3\xbam. 3. De 1972 a 1977 estudi\xc3\xa0 a la facultat d\'Hist\xc3\xb2ria i Filosofia de la Universitat de Let\xc3\xb2nia. De 1977 a 1980 curs\xc3\xa0 el post-grau a la Universitat Estatal de Moscou. El 1982, defens\xc3\xa0 la tesi "Sobre els m\xc3\xa8todes matem\xc3\xa0tics de la hist\xc3\xb2ria de la ci\xc3\xa8ncia". Tamb\xc3\xa9 va treballar com a professora a l\'Institut Estatal de Riga n\xc3\xbam. 1. _NEWLINE_Fou escollida com a diputada a la 5a legislatura del Parlament let\xc3\xb3 (Saeima) pel Partit de Centre Democr\xc3\xa0tic (DCP). Aquest partit es fusion\xc3\xa0 el juny de 1995 amb Saimnieks per esdevenir el Partit Democr\xc3\xa0tic \xc2\xabSaimnieks\xc2\xbb (DPS) i conc\xc3\xb3rrer a les eleccions legislatives d\'aquell any. En els comicis fou primera for\xc3\xa7a i Kreituse va ser escollida Presidenta del Saeima. Entre desembre de 1996 i setembre de 1997 fou vicepresidenta. El 1996 es va  postular a les eleccions presidencials i va obtenir el segon lloc, darrere del reelegit Guntis Ulmanis. Al setembre de 1996, abandon\xc3\xa0 el partit per\xc3\xb2 no va renunciar a l\'acta de diputada de la 6a legislatura. Despr\xc3\xa9s de la divisi\xc3\xb3 del Partit Democr\xc3\xa0tic \xc2\xabSaimnieks\xc2\xbb, es van convertir, amb el seu marit Aivars Kreituss, en la l\xc3\xadder del Partit dels Treballadors, de recent formaci\xc3\xb3. A les eleccions legislatives de 1998, es va presentar en coalici\xc3\xb3 amb la Uni\xc3\xb3 Dem\xc3\xb2crata Cristiana i el Partit Verd de Let\xc3\xb2nia, per\xc3\xb2 la llista no va obtenir el suport necessari per a entrar al Parlament. Escollida per a l\'Ajuntament de Riga l\'any 2001, va renunciar en favor d\'Aivars Kreituss. A les eleccions de 2002, juntament amb el Partit Socialdem\xc3\xb2crata Obrer Let\xc3\xb3, no van obtenir els vots necessaris per passar la barrera del 5% necessari i obtenir representaci\xc3\xb3 al Parlament let\xc3\xb3.'